UudisedUudisedArvamusHaridusAjaluguKeskkondLoodusPsüühikaTeaduseluTehnikaTervisUniversumÜhiskondMeediataipEriprojektidEriprojektidTeadus 3 minutigaGoldbergi masinAasta koolKeskkonnakuuAkadeemikudrohepööreEesti naisteadlasedNoorteadlasedNutikas eluOma puuÕpilaste TeadusfestivalTeadus tagasi- ja edasivaatesKust sa tead?Kuidas targemini õppida?Lugeja küsibNipid jooksuvõistluseksTV/RaadioTV/RaadioLaborTaskuhäälingNovaatorOsoonPuust ja punaseksR2 PortaalTeadusvideodAbi
#000003
EriprojektidTeadus 3 minutigaGoldbergi masinAasta koolKeskkonnakuuAkadeemikudrohepööreEesti naisteadlasedNoorteadlasedNutikas eluOma puuÕpilaste TeadusfestivalTeadus tagasi- ja edasivaatesKust sa tead?Kuidas targemini õppida?Lugeja küsibNipid jooksuvõistluseks
#000004
Uuring: Viagra võtmine seostub väiksema Alzheimeri-riskiga
#000005
Uurijad rõhutavad siiski, et tegu on puhtalt andmetest tuletatud tähelepanekuga, mis ei kinnita kuidagi põhjuslikku seost. Autor/allikas: Simon Willison/Flickr (CC BY-NC 2.0)
#000006
Ravim sildenafiil, mida tuntakse paremini selle brändinime Viagra järgi, seostub tavapärasest kuni 70 protsenti väiksema ohuga Alzheimeri tõve tekkeks, osutab USA teadlaste uuring. Siiski on tegu vaid oletuse, mitte kinnitatud seosega.
#000007
Clevelandi kliiniku teadlaste juhitud uurimustöö järeldused põhinevad 7,2 miljoni inimese ravikindlustuse andmete analüüsil. See näitas, et Viagrat tarvitanud hüvitise taotlejatel esines nõudele järgnenud kuue aasta jooksul Alzheimeri tõbe palju väiksema tõenäosusega kui mittetarvitajatel, vahendab ScienceAlert.
#000008
Uurijad rõhutavad siiski, et tegu on puhtalt andmetest tuletatud tähelepanekuga, mis ei kinnita kuidagi põhjuslikku seost. Näiteks võis juhtuda, et sildenafiili tarvitanud inimesi ühendab mingi muu tegur, mis neil Alzheimeri tõve teket pärsib.
#000009
Sellele vaatamata piisab uurijate sõnul ka ilmnenud seaduspärast, et pidada sildenafiili võimalikuks Alzheimeri tõve ravimikandidaadiks. Kas sildenafiil tõesti toimib, peavad näitama tulevased juhuslikustatud kliinilised uuringud.
#000010
Uuringu autori ja Clevelandi Kliiniku arvutusbioloogi Feixiong Chengi sõnul leidsid uurijad täpsemalt, et sildenafiili tarvitanutest vähenes Alzheimeri tõve risk teiste hulgas ka pärgarteri haiguste, kõrge vererõhu ja teise tüübi diabeediga inimestel. Loetletud tervisemured on Chengi sõnul kaasuvad haigused, mida seostatakse Alzheimeri tekkega.
#000011
Sildenafiili on hea tervisega seostatud varemgi. Näiteks on seda peetud paljulubavaks vähi ja malaaria ravimiuuringutes.
#000012
Uues uuringus ehitasid Cheng ja kolleegid esmalt 13 endofenotüübi moodulit. Selleks kaardistasid nad arvutuslikult ära pärilikud tegurid, mis võiks hüpoteetiliselt viia Alzheimeri tõve avaldumiseni. Kui inimesel ei vea, võib ta kanda oma geenide ja elukeskkonna tõttu just seda moodulite kombinatsiooni, mis päädib haigusliku fenotüübiga ja haiguse tekkega.
#000013
Kui moodulid käes, vaatasid uurijad, millised USA toidu- ja ravimiameti (FDA) lubatud ravimid võiks ehk nende fenotüüpide vastu aidata. Enam kui 1600 säärase ravimi seast osutus sildenafiil üheks kõige tugevamaks kandidaadiks.
#000014
Tulemus võib uurijate sõnul tekitada hämmeldust, sest sildenafiili kasutatakse seni ainult erektsioonihäirete ja pulmonaalhüpertensiooni korral. Samas levis teadusringkonnas juba ennegi märke ravimi teistest võimalikest kasulikest mõjudest. Nimelt seondub sildenafiil Alzheimeri tõvega seostatavate amüloid- ja tauvalkudega.
#000015
Chengi sõnul näitavad hiljutised uuringud, et amüloid- ja tauvalkude koostoime mõjutab Alzheimeri teket rohkem kui kumbki valk eraldi. Uurimisrühm oletas Chengi sõnul seetõttu, et just amüloid- ja tau-endofenotüübi ristumiskohta sihtivad ravimid võiksid olla kõige tõhusamad.
#000016
Nüüd osutuski sellistest ravimitest kõige sobivamaks sildenafiil, mis on varem eelkliinilistes mudelites näidanud head mõju uuritavate vaimsele võimekusele ja mälule.
#000017
Uut hüpoteesi paistavad toetavat ka tervisekindlustuse andmed. Ilmnes, et sildenafiili tarvitajatel oli oht Alzheimeri tõve tekkeks 69 protsenti väiksem kui ülejäänutel. See vahe oli suurem, kui teistel uuringus vaadeldud ravimitel, näiteks losartaanil, metformiinil, diltiaseemil ja glimepiriidil. Uurijad rõhutavad veel kord, et ükski leid ei kinnita veel põhjuslikku seost, aga tegu võib olla paljulubava õlekõrrega.
#000018
Sildenafiili võimalikku kaitset Alzheimeri tõve eest inimese ajurakkudele vaadeldi teiseski katseklaasi-uuringus. Seal ilmnes, et ravimiga töödeldud neuronid kasvasid kiiremini ja kogusid endasse vähem tauvalke.
#000019
Paljulubavatele esialgsetele tulemustele vaatamata vajab teema autorite sõnul kindlasti täiendavaid uuringuid. Chengi sõnul on tema rühmal järgmiseks plaanis täpselt välja selgitada, miks peaks sildenafiil üleüldse Alzheimeri tõve tekkeriski vähendama ja teha teise faasi kliinilisi uuringuid, kus selguks, kas seos peab paika ka kontrollitud tingimustes suuremate inimhulkade peal. Tulevikus loodab ta sama lähenemisega leida paremat ravi teistelegi neurodegeneratiivsetele haigustele, sealhulgas Parkinsoni tõvele ja amüotroofsele lateraalskleroosile.
#000020
Teadustööst kirjutatakse ajakirjas Nature Aging.
#000021
Doktoritöö aitab lahendada Alzheimeri diagnoosimisega seotud vastuolusid
#000023
Nn naiste Viagra – rohkelt turundust küsitava mõjuga ravimile
#000024
Depressiooniravimid aitavad bakteritel antibiootikume trotsida
#000025
Uuring: nihverdamine viitab põdurale tervisele
#000029
Uuring: viirusnakkuste põdemine võib kergitada ajuhaiguste riski
#000032
Kehalise kasvatuse reform rõhub õpilaste vaimse tervise parandamisele
#000033
Kõhuviiruse põdemise järel võib inimene teisi nakatada veel terve nädala
#000034
Reumatoloog: liigesevalu ravi võiks praegu alata kodustest vahenditest
#000036
Professor: oleme Eestis läinud nutisõltuvuse hirmujuttudega liiale
#000038
Häiringud kimbutavad Euroopa metsasid üha sagedamini
#000042
Teadlased nuputavad, palju võiks kell olla Kuu peal
#000043
Tants D-vitamiini ümber: odav turundustrikk või põhjamaine paratamatus?
#000045
Miks peaks tegema päevas just 10 000 sammu?
#000046
Meelespea täiskasvanule: mille vastu peaks (uuesti) vaktsineerima
#000047
Viis aastat Ebolat: tapva troopikahaiguse vastu puudub huvi ja tõhus ravi
#000049
Statistik vastab: milline alkoholikogus jääb veel mõistlikkuse piiresse?
#000050
Kuidas parandada immuunsust? Immunoloogid jagavad praktilisi soovitusi
#000051
Nahaarst: inimene ei tohiks tahta saada pruuniks
#000052
HPV vaktsiinist: ausalt ja emotsioonideta
#000053
Viis praktilist tervisesoovitust: kahe trennikorra ja 10 000 sammu müüt
#000054
Teadlane selgitab, kuidas sport tervist kahjustab
#000055
Suure osa läbipõlemisest põhjustab pikaajaline positiivne stress
#000056
Hambaarst: "tervisliku" mahla joomine võib lapse juba noorelt sandistada
#000057
Tööl käimine on kahjulik ja pole tarvilikki
#000058
Arhiivide üldinfoarhiiv.err.eeKoopiad ja kasutamineMuuseumKostüümilaenutusTehnilised teenusedHelistuudiodKultuuriteatedKutse andmine
#000060